Поштовани студенти,

 Обавјештавамо Вас да је министар унутрашњих послова Републике Српске дана 08.06.2023. године, под бројем С/М-611.1-12/23 донио Наставни план и програм „Полицијске обуке за студенте Факултета безбједносних наука Универзитета у Бањој Луци за обављање полицијских послова у Министарству унутрашњих послова Републике Српске“.

 У односу на претходни, актуелни Наставни плани програм се разликује у сљедећем:

* Уведена је стројева обука као нови предмет са циљем да се полазници упознају са основним правилима понашања полицијских службеника и других запослених у Министарству унутрашњих послова, као и са стројевим правилом Министарства;
* Полицијска обука ће се реализовати у континуитету у трајању од 19 наставних дана, односно у свеукупном трајању од 152 наставна часа;
* У оквиру радног дана полицијска обука ће трајати од 07,00 часова до краја радног дана, при чему су полазници обуке дужни да прије 07,00 часова присупе у Управу за полицијску обуку и да се пресвуку у униформу, како би од 07,00 часова могли приступити смотри и осталим стројевим радњама;
* Полазници ће полицијску обуку реализовати у униформи коју ће задужити на почетку обуке;
* За вријеме обуке полазници полицијске обуке су дужни да се придржавају правила понашања у униформи која проистичу из законских и подзаконских прописа, а са којима ће исти бити упознати на почетку обуке из предмета Стројева обука;
* Полазници полицијске обуке, који из било којих разлога одсуствују 15 и више наставних часова или у колико не присуствују минимално половини наставног фонда часова сваког предмета, губе статус полазника;
* Полазник који на кумулативном тесту знања не задовољи постављени критеријум, односно не постигне 70% и више од могућег броја бодова, упућује се на поновљено тестирање које ће се реализовати у року не дужем од 15 дана од дана тестирања, а уколико и на поновљеном тестирању не задовољи постављени критеријум, има могућност да тестирању приступи са сљедећом групом полазника о чему је дужан писменим путем поднијети захтјев комисији за тестирање.

**НАПОМЕНА:** Полицијска обуке за студенте треће године Факултета безбједносних наука ће се реализовати према предвиђеном Наставном плану и програму, кроз 19 наставних дана, почевши од 30.06.2025. године. Студенти су обавезни да се појаве дана 30.06.2025. године у 06,45 часова у Управу за полицијску обуку у Куљанској улици бб у Бањој Луци испред капије број 7 (налази се преко пута улаза у спортски аеродром у Залужанима). На наведеној локацији ће се извршити прозивка студената и утврдити бројно стање. Са наведене локације ће се уз присуство инспектора за полицијску обуку упутити у просторије гдје ће задужити полицијску униформу и исту обући, након чега ће се упознати са основним правилима ношења полицијске униформе и понашања у њој, начину обраћања и правилима кретања у кругу Центра за обуку, те ће им потом почети полицијска обука.

Студенти су обавезни да се понашају у складу са Правилима понашања полицијских службеника и других запослених у Министарству унутрашњих послова, а наведено се односи на лични изглед и начин одјевања. То подразумјева да гардероба студената мора да буде прикладна и уредна. Својим личним изгледом и начином одјевања се не смије нарушавати углед Министарства. Неприкладним се сматрају нарочито: кратке панталоне, поцијепан џинс, џинс са упадљивим апликацијама, одјећа са великим деколтеом, бретелама, отворима на леђима, стомаку и другим дијеловима тијела, непримјерено кратке сукње и хаљине, сукње и хаљине са великим шлицевима који откривају дијелове тијела, провидна одјећа, одјећа са упадљивим апликацијама, непристојим или провокативним садржајем, спортска одјећа и папуче. За хаљине и сукње, дужина изнад кољена није дозвољена. Шминка мора бити дискретна, а накит примјерен. Забрањено је ношење пирсинга и других неприкладних модних детаља на видним мјестима. За полазнике полицијске обуке мушког пола подразумијева се да је свјеже обријан и уредно подшишан. Ношење бркова је дозвољено, с тим да не прелазе линију горње усне, а ношење браде није дозвољено. Полазници полицијске обуке женског пола морају имати уредну фризуру. Коса мора бити уредно скупљена тако да омогућава несметано ношење капе. Дужа коса везује се прикладном гумицом и причвршћује шналом неупадљиве боје и облика. Дугачки нокти и нокти обојени флуоресцентним бојама нису дозвољени.

Такође, потребно је студенте упознати да су за вријеме одржавања полицијске обуке обавезни да имају интервентне чизме црне боје или дубоке ципеле црне боје, а полицијску униформу обезбиједиће Факултет.

Поред наведеног студенте је потребно упознати да им за вријеме трајања обуке нису обезбијеђени оброци. Предвиђена је пауза за одмор и оброк која ће са полазницима обуке бити интерно дефинисана, сходно току и динамици којом ће се проводити обука.

Контакт лице испред Управе за полицијску обуку је инспектор за полицијску обуку, Александар Ђекић, број телефона 065/307-647, а контакт лице испред Факултета је Никола Кутић 065 717 360.